No

Latvijas basketbola valstsvienības kandidāts Rolands Freimanis paudis prieku par latviešu basketbolistu Rodionu Kurucu, kurš šosezon ļoti veiksmīgi debitējis Nacionālajā basketbola asociācijā (NBA) Bruklinas “Nets” sastāvā.

Latvijas izlase šonedēļ aizvada treniņus pirms gaidāmajām Pasaules kausa kvalifikācijas cikla spēlēm pret Spāniju un Melnkalni, kas risināsies attiecīgi 22. un 25. februārī. Tie būs izšķiroši mači par tikšanu Pasaules kausa izcīņā.

“Domāju, ka mums nav daudz ko domāt, jo mums vienkārši ir jāiet laukumā, jārāda labākais sniegums un jābrauc uz čempionātu,” portālam “Sportazinas.com” izteicās Freimanis. “Nav ko baidīties no pretiniekiem. Mums būs labs sastāvs abās spēlēs un džekiem ir jāparāda savas labākās kvalitātes, lai izcīnītu ceļazīmi uz turnīru. Kad vēl tāda iespēja būs? Ticu, ka mums viss izdosies!”

Freimanis šosezon spēlē Grieķijas spēcīgākajā līgā, kur pārstāv “Lemnos” vienību. Pēc 16 aizvadītiem mačiem Freimanis laukumā izgājis visos, 11 sācis pamatsastāvā un vidēji guvis 9,4 punktus, kā arī 3,9 atlēkušās bumbas.

“Grieķijā viss ir forši, turklāt komanda spēlē labi,” turpināja gulbenietis. “Kaut kādas uzvaras jau nāk un turamies izslēgšanas spēļu zonā un gan treneri, gan vadība ir apmierināti. Protams, spēlēt vienmēr varētu labāk un izcīnīt kādu uzvaru vairāk, bet vēl daudz mači palikuši, tā kā domāju, ka būs laba sezonas izskaņa.”

“Pats varētu spēlēt labāk, bet kopumā nav slikti. Mums komandā plus mīnus minūtes spēlētājiem tiek sadalītas vienādi. Šogad ir svarīgi ir uzvarēt maksimāli daudz spēles, turklāt esam kā komanda un mums nav viens izteikts līderis. Katra uzvara ir komandas sasniegums un šādi pat ir labāk,” atklāja basketbolists.

“Man, protams, ir savi mīnusi un dažkārt sanāk iekrist aizsardzībā. ir kaut kādi momenti, pie kuriem vajadzētu piestrādāt, tomēr domāju, ka arī vairākos elementos progresēju, kaut gan man ir 31 gads. Domāju, ka ir vēl vieta, kur augt,” optimistiski nākotnē raugās Freimanis.

Basketbolists šosezon arī ir veiksmīgi izvairījies no traumu likstām. “Dievs mani šosezon sargā un pagaidām nav bijušas savainojumu problēmas. Ceru, ka arī nebūs un izdosies noturēties ierindā.”

Grieķijā spēlē arī Latvijas basketbolisti Jānis Timma un Jānis Strēlnieks. Viņi abi pārstāv grieķu grandu Pirejas “Olympiacos”, kas spēlē arī gan Grieķijas čempionātā, gan ULEB Eirolīgā. “Sanāk ar abiem Jāņiem dažkārt satikties un pasēdēt. Aizgājām vienreiz arī vakariņās. Viņiem tur forši Atēnās dzīvot – baigi skaista pilsēta.”

Freimanim šosezon beigsies līgums ar grieķu vienību. “Līgums man ar klubu beidzas šogad un redzēs, ko darīšu tālāk. Vai atgriežos Latvijā, vai turpināšu ārzemes – laiks rādīs. Neesmu pagaidām izskatījis nekādus variantus. Pārāk agri to būtu darīt, jo vēl iet sezona un tā ir jāpabeidz, tad varēs domāt tālāk. Esmu dzirdējis, ka komanda ar mani rēķinās arī nākotnē, bet pagaidām nav nekas konkrēts, tāpēc nevēlos spekulēt.”

Tāpat Freimanis atzinīgi izteicās par šosezon NBA debitējušo Kurucu.

“Esmu liels Kuruca fans un viņš ir liels malacis. Es Rodionu apbrīnoju un ik pa laikam viņam uzrakstu “Instagram”. Man tiešām liels prieks par viņu, jo pirms gada visi par viņu smējās, aprunāja un teica, cik viņš ir slikts. Mums Latvijā bija daudzi, kuriem bija viedoklis un kuri tēloja ekspertus, bet patiesībā neko nesaprata no basketbola. Viņi vienkārši runāja muļķības, bet Rodions aizbrauca uz NBA un parādīja, kas viņš ir īstenībā. Es tikai apbrīnoju viņu esmu lepns, ka Kurucs mācēja aizvērt mutes visiem skeptiķiem. Patiesībā Latvijā ir tik daudz ekspertu, kuri nesaprot, ko runā,” skarbi par Kuruca kritiķiem izteicās Freimanis.

“Protams, biju mazliet pārsteigts, ka viņš tik veiksmīgi debitēja, bet, zinot to, kā viņš strādā un no kādas ģimenes nāk, ir tikai likumsakarīgi un normāli, ka viņš to ir paveicis. Liels prieks, ka Latvijai ir izaudzis vēl viens ļoti labs spēlētājs,” noslēdza Freimanis.